HALMASHAURI YA WILAYA YA MPWAPWA

TAARIFA YA UTEKELEZAJI, KAMATI YA HUDUMA ZA JAMII

KATIKA KIPINDI CHA ROBO YA KWANZA (JULAI–SEPTEMBA, 2017).

***Mhe, mwenyekiti,***

Kamati hii inaundwa na jumla ya Idara tano, ambazo ni Afya , Maji, Elimu Msingi, Elimu Sekondari, na Maendeleo ya jamii Ustawi wa jamii na Vijana. Kamati hii ilifanya kikao chake cha kawaida cha robo Kwanza (Julai- Septemba, 2017) mnamo tarehe 20.11.2017

Kamati ilijadiliana taarifa za utekelezaji wa kila Idara inayounda kamati hii. Baada ya majadiliano hayo, kamati imeshauri na kuazimia yafuatayo;-

**ELIMU MSINGI.**

Kamati imepongeza jitihada zinazoendelea kufanyika katika kuinua hali ya ufaulu ikiwa ni pamoja na kila shule kuweka kambi kwaajili ya maandalizi ya mtihani wa darasa la saba. Jitihada hizo zimekuwa na matokeo chanya na zimeonekana katika matokeo ya mtihani wa kujipima (Mock) awamu ya tatu ambapo takwimu zilionesha kuwa jumla ya wanafunzi 5473 walifanya mtihani wa majaribio, wanafunzi 4133 (76%) walifaulu na wanafunzi 1340 (24%) hawakufanya vizuri.

**ELIMU SEKONDARI**

* Mtendaji wa kata aliyeondoka na fedha kiasi cha Tsh. 2,000,000.00 katika shule ya sekondari Ipera ajulikane ni nani na kwakuwa ameshindwa kuwasilisha nyaraka za ukaguzi kwa Mkaguzi achukuliwe hatua.
* Katika kukabiliana na changamoto ya mimba kwa wanafunzi, ni vema kama Halmashauri itajikita katika kuweka mikakati ya kushughulikia changamoto zinazosababisha mimba kama kujenga hostel za kutosha na upimaji wa mimba mara kwa mara.
* Kutokana na changamoto za gharama za upimaji wa Mimba kwa wanafunzi wazazi wahamasishwe ili wawakatie watoto Bima za Afya.

**MAENDELEO YA JAMII**

* Ulitolewa ufafanuzi kuwa huduma ya msamaha wa matibabu kwa wazee, si wazee wote wanaolengwa ila ni wale wasio na uwezo na Halmashauri inawaandalia vitambulisho maalumu cha matibabu kwa wazee.
* Kamati iliridhia Mpango Mkakati wa uanzishwaji wa Viwanda 30 ifikapo disemba, 2018 katika wilaya katika kuunga mkono kauli mbiu ya Mkoa, **“Mkoa wetu , Viwanda Vyetu”.**
* Kamati iliridhia mapendekezo ya kuwa na siku maalum katika Wilaya ya kufanya shughuli za maendeleo ambayo ni siku ya Juma tano ya kila wiki.
* Fedha za Mfuko wa Wanawake na Vijana zilizotengwa katika bajeti kiasi cha Tsh 260,721,200.00 zitolewe kwa walengwa ili waweze kutimia mikakati yao waliyojiwekea ya kuinua uchumi na kujiletea maendeleo.

**IDARA** **YA AFYA**

* Mchanganuo wa umbali na kiwango cha mafuta kwaajili ya kuchangia Gari la wagonjwa kwa wasio wajawazito wala watoto ulioandaliwa usambazwe na kubandikwa katika vituo vyote vya kutolea huduma za afya.
* Kamati ilitaka ipewe ufafanuzi wa changamoto ya kukosekana kwa dawa katika vituo vya kutolea huduma ukatolewa ufafanuzi kuwa uhaba wa dawa umetokana na ukosefu wa fedha za kununulia madawa kwakuwa serikali haijaleta.

**IDARA YA MAJI**

* Kuhusu mradi wa maji Kinusi kamati ilitaka kujua kama ipo kwenye mpango wa ukarabati.
* Kamati ilitaka Menejimenti kushughulikia tatizo la uchakavu wa bomba la maji linalofuata barabara katika kijiji cha Kinusi.
* Kamati imetaka kasi ya uundwaji wa vyombo huru vya watumia maji (COWSO) iongezwe kwakuwa vimeundwa vyombo 39 tu kati ya 99 vinavyohitajika.
* Katika kupitisha majina kwaajili ya uundaji wa bodi ya Wakurugenzi wa Maji Mjini Mpwapwa awamu ya nne, Kamati ilibaini mapungufu katika Kutoa matangazo na waliojitokeza kuomba ni wachache. Hivyo kamati iliazimia kuwa tangazo litolewe tena na nakala wapewe madiwani wote ili wawahamasishe waombaji wajitokeze kwa wingi.

**Mhe, mwenyekiti**

Kamati ilipokea taarifa ya Bodi ya CHF ambayo ilifanya kikao cha robo ya kwanza (Julai- Septemba, 2017/2018) tarehe **17.11.2017** na kupitisha maazimio yafuatayo

1. Kwakuwa kwa muda mrefu vituo vya kutolea huduma vimekuwa havilipwi pesa mara baada ya kuwahudumia wanachama wa CHF hadi kufikia deni la **Sh 24,140,000.00,** suala linaloifanya Bodi ilaumiwe kuwa haitekelezi majukumu yake ipasavyo. Bodi ilishachukua hatua kwa kuitaka Menejimenti ilipe fedha wanazo daiwa na vituo hivyo jambo ambalo limekuwa halitekelezwi. Kwakuwa Salio la fedha za CHF ni **174,380,743.15, Bodi iliazimia kuwa Mwenyekiti wa Bodi akutane na Uongozi wa Halmashauri ili upatikane ufumbuzi wa ulipwaji wa fedha hizo kwakuwa Bodi inaamini kuwa fedha hizo zipo kwenye akaunti ya amana.**

***Katika azimio hili Kamati iliazimia kuwa menejimenti ihakikishe*** *deni la* ***Sh. 24,140,000.00, linalipwa katika vituo vya kutolea huduma.***

1. ***Agizo lililotaka utolewe mchanganuo wa watumishi waliolipa wangapi , wanaodaiwa wangapi na kiasi gani fedha za makusanyo ya CHF, y***alitolewa majibu kuwa mtumishi aliyekuwa anadaiwa **sh 6,490,200**.**00** amerejesha tsh **2,000,000.00.** Wajumbe hawakukubaliana hivyo wakatoa siku 14 fedha zote ziwe zimerejeshwa.

***Katika azimio hili Kamati iliazimia kuwa mtumishi huyo alipe fedha zote zilizobakia na wadaiwa wengine walipe.***

1. Timu ya uhamasishaji iende kuhamasisha Kiboriani na Pwaga na wawe na vifaa vya uandikishaji ili wawatengenezee na kadi kabisa.

***Katika azimio hili Kamati iliazimia kuwa uhamasishaji na uandikishaji uendelee kufanyika.***

***Mhe, Mwenyekiti,***

Naomba Baraza lako liweze kupitisha mapendekezo na maazimio ya kamati hii,

Nawasilisha.

***Mh,Jocktan A. Cheligah.***

MWENYEKITI WA KAMATI,

KAMATI YA HUDUMA ZA JAMII